CELEX: 32019R0694
Language: sl
Date: 2019-02-15 00:00:00
Title: Delegirana uredba Komisije (EU) 2019/694 z dne 15. februarja 2019 o dopolnitvi Uredbe (EU) št. 1303/2013 Evropskega parlamenta in Sveta v zvezi z obliko financiranja, ki ni povezana s stroški zadevnih operacij

6.5.2019   
               
               
                  SL
               
               
                  Uradni list Evropske unije
               
               
                  L 118/4
               
            
         DELEGIRANA UREDBA KOMISIJE (EU) 2019/694
         z dne 15. februarja 2019
         o dopolnitvi Uredbe (EU) št. 1303/2013 Evropskega parlamenta in Sveta v zvezi z obliko financiranja, ki ni povezana s stroški zadevnih operacij
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti člena 67(5a) Uredbe,
         ob upoštevanju naslednjega:
         
                     (1)
                  
                  
                     Z Uredbo (EU, Euratom) 2018/1046 (2) je bila vstavljena točka (e) prvega pododstavka člena 67(1) Uredbe (EU) št. 1303/2013, ki uvaja obliko financiranja, ki ni povezana s stroški zadevnih operacij, temveč temelji na izpolnjevanju pogojev („pogoji za financiranje“), ki so povezani z doseganjem napredka pri izvajanju ali uresničevanju ciljev programov.
                  
               
                     (2)
                  
                  
                     Ob upoštevanju sedanje faze programskega obdobja 2014–2020 so bila proučena različna tematska področja, na katerih bi se ta oblika financiranja lahko učinkovito uporabila in se izkazala za koristno v smislu poenostavitve in zmanjšanja upravnega bremena za upravičence in organe upravljanja, ne da bi to povzročilo večje spremembe obstoječih programov. Ukrepi za energijsko učinkovitost in energija iz obnovljivih virov so v letih 2014–2020 in prejšnjih proračunskih obdobjih prejeli precejšnjo podporo iz Evropskega sklada za regionalni razvoj (ESRR) in Kohezijskega sklada. Navedeni ukrepi pomenijo področje podpore, ki vključuje razmeroma homogene vrste intervencij (kot so ukrepi za izolacijo, nadomestitev ogrevalnega sistema ali uporaba elektronskih naprav z večjo učinkovitostjo), upravičenci ali končni prejemniki te podpore pa so v praksi pogosto fizične osebe ali MSP.
                  
               
                     (3)
                  
                  
                     Zato je primerno, da se določijo podrobni postopki v zvezi s pogoji za financiranje ukrepov za energijsko učinkovitost in energije iz obnovljivih virov ter v zvezi z njihovo uporabo v obstoječem pravnem okviru, vključno z metodologijo za določitev zneska, ki ustreza veljavnim pogojem za financiranje, in ureditvami v zvezi z operacijo, ki je predmet povračila na podlagi pogojev za financiranje. Podrobna metodologija bi morala določiti povezavo med zneskom in izpolnjevanjem končnih pogojev za financiranje, pri čemer znesek ne bi smel biti odvisen od stroškov dejavnosti v okviru operacije, ki bodo prispevale h končnim pogojem za financiranje.
                  
               
                     (4)
                  
                  
                     Da bi zlasti metoda izračuna, ki se uporabi za določitev zneska, povezanega z izpolnjevanjem pogojev za financiranje, ustrezno upoštevala razumne predpostavke, ki temeljijo na predvidljivih trendih v tehnološkem razvoju in povezanih spremembah v stroških naložb za različne vrste intervencij, ki prispevajo k splošnemu izpolnjevanju pogojev za financiranje, bi se moralo uporabljeno referenčno obdobje navezovati na zadnja leta, za katera so na voljo podatki v zvezi s podobnimi naložbami.
                  
               
                     (5)
                  
                  
                     Določiti bi bilo treba, kako naj se obstoječe določbe o zahtevkih za plačila v skladu z drugim pododstavkom člena 131(1) Uredbe (EU) št. 1303/2013 izvajajo v tem okviru.
                  
               
                     (6)
                  
                  
                     Poleg tega bi bilo treba opozoriti, da so posebne zahteve v zvezi s preverjanji upravljanja in revizijami operacij, ki so predmet povračila na podlagi pogojev za financiranje, določene v Uredbi (EU) št. 1303/2013, zlasti v členu 67(1) in členu 125(4)(a) Uredbe. Te zahteve morajo biti upoštevane v določbah o okviru, ki se uporablja za te vrste operacij, kot je določen v točki 4 Priloge. Preverjanja in revizije se zlasti ne bi smeli izvajati na ravni posameznih naložb, saj je upravičenec tisti, ki o izpolnjevanju pogojev za financiranje poroča organu upravljanja. Poleg tega dokazila o osnovnih izdatkih ne bi smela biti predmet revizije ali preverjanja upravljanja, ker so zneski, povezani z operacijo, določeni vnaprej.
                  
               
                     (7)
                  
                  
                     O ukrepih, določenih v tej uredbi, je bilo na podlagi člena 149(3a) Uredbe (EU) št. 1303/2013 opravljeno posvetovanje s strokovnjaki, ki so jih imenovale države članice, v skladu z načeli, določenimi v Medinstitucionalnem sporazumu o boljši pripravi zakonodaje (3).
                  
               
                     (8)
                  
                  
                     Da bodo lahko imenovani organi učinkovito uporabljali nove določbe, ki se v skladu s členom 282 Uredbe (EU, Euratom) 2018/1046 uporabljajo od 2. avgusta 2018, bi morala ta uredba začeti veljati dan po njeni objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            
               1.   Ta uredba določa podrobne postopke za pogoje za financiranje, ki se lahko uporabijo za povračilo izdatkov upravičencem s strani organa upravljanja v okviru financiranja v smislu točke (e) prvega pododstavka člena 67(1) Uredbe (EU) št. 1303/2013, ki ni povezano s stroški zadevnih operacij, in za uporabo teh pogojev za financiranje.
            
            
               2.   Področja izdatkov, ki so lahko predmet financiranja, ki ni povezano s stroški, so ukrepi za energijsko učinkovitost in energija iz obnovljivih virov, kot so podrobno opisani v Prilogi.
            
         
         
            Člen 2
            Opredelitev pojmov
            V tej uredbi se uporabljajo naslednje opredelitve pojmov:
            
                        (1)
                     
                     
                        „pogoji za financiranje“ so pogoji, ki jih je treba izpolniti za povračilo izdatkov v okviru financiranja, ki ni povezano s stroški, sestavljeni pa so iz niza vmesnih in končnih pogojev za financiranje, katerih cilj je prispevati k doseganju vnaprej določenega cilja;
                     
                  
                        (2)
                     
                     
                        „operacija, ki je predmet povračila na podlagi pogojev za financiranje,“ pomeni eno samo operacijo v smislu člena 2(9) Uredbe (EU) št. 1303/2013, ki zajema vse naloge, ki se izvajajo za izpolnjevanje vmesnih in končnih pogojev za financiranje.
                     
                  
         
            Člen 3
            Postopki v zvezi s pogoji za financiranje in njihovo uporabo
            
               1.   Končni pogoji za financiranje se določijo v skladu s Prilogo.
            
            
               2.   Postopki za uporabo pogojev za financiranje, kar zadeva metodologijo za določitev s tem povezanega vnaprej določenega zneska izdatkov, ki se povrne, in predložitev informacij Komisiji o operaciji, ki je predmet povračila na podlagi pogojev za financiranje, se določijo v skladu s Prilogo.
            
         
         
            Člen 4
            Elementi v zahtevkih za plačilo
            
               1.   Stroški, ki so izračunani na veljavni osnovi in jih je treba vključiti v zahtevek za plačilo v skladu s členom 131(2) Uredbe (EU) št. 1303/2013, so vnaprej določeni znesek, ki ustreza vsakemu izpolnjenemu pogoju za financiranje. Navedeni znesek se vključi v zahtevek za plačilo skupaj s sklicem na zadevno operacijo v skladu z vzorcem zahtevka za plačilo, kot je določen v Izvedbeni uredbi Komisije (EU) št. 1011/2014 (4).
            
            
               2.   Skupni upravičeni izdatki za operacijo, ki je predmet povračila na podlagi pogojev za financiranje, ne smejo presegati vnaprej določenega zneska izdatkov za končni pogoj za financiranje, ki se izračuna na podlagi metodologije iz Priloge.
            
         
         
            Člen 5
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 15. februarja 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 320.
         
            (2)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (3)  Medinstitucionalni sporazum med Evropskim parlamentom, Svetom Evropske unije in Evropsko komisijo z dne 13. aprila 2016 o boljši pripravi zakonodaje (UL L 123, 12.5.2016, str. 1).
         
            (4)  Izvedbena uredba Komisije (EU) št. 1011/2014 z dne 22. septembra 2014 o podrobnih pravilih za izvajanje Uredbe (EU) št. 1303/2013 Evropskega parlamenta in Sveta v zvezi z vzorci za predložitev nekaterih informacij Komisiji ter o podrobnih pravilih za izmenjavo informacij med upravičenci in organi upravljanja, organi za potrjevanje, revizijskimi organi in posredniškimi organi (UL L 286, 30.9.2014, str. 1).
      
      
         
            PRILOGA
            
               Postopki v zvezi s pogoji za financiranje in njihovo uporabo za ukrepe za energijsko učinkovitost in za energijo iz obnovljivih virov
            
            1.   Področje uporabe
            
            Ta priloga se uporablja za naložbe v energijsko učinkovitost in za energijo iz obnovljivih virov v okviru tematskega cilja 4 za ESRR in Kohezijski sklad.
            2.   Končni pogoj za financiranje
            
            
                     
                        (1)
                     
                     
                        Končni pogoj za financiranje ukrepov za energijsko učinkovitost in energije iz obnovljivih virov je dosežena energijska učinkovitost, izražena v prihranku energije v kWh/leto ali v tonah zmanjšanja emisij CO2, kot je opisano v skupnih kazalnikih učinka v Prilogi I k Uredbi (EU) št. 1301/2013.
                     
                  
                     
                        (2)
                     
                     
                        Prihranki energije v kWh/leto ali zmanjšanje emisij CO2 se določijo na podlagi ene od metod za izračun, ki so opredeljene v točkah (1)(a), (b) oziroma (c) Priloge V k Direktivi 2012/27/EU Evropskega parlamenta in Sveta (1).
                     
                  3.   Metodologija za določitev zneska, ki ustreza končnemu pogoju za financiranje
            
            
                     
                        (1)
                     
                     
                        Za uporabo končnega pogoja za financiranje se znesek upravičenih izdatkov, ki ustreza končnemu pogoju za financiranje, določi s pošteno, nepristransko in preverljivo metodo izračuna, ki temelji na enem od naslednjih:
                        
                                    (a)
                                 
                                 
                                    statističnih podatkih, drugih objektivnih informacijah ali strokovni presoji;
                                 
                              
                                    (b)
                                 
                                 
                                    preverjenih preteklih podatkih v zvezi z ukrepi za energijsko učinkovitost in shemami energije iz obnovljivih virov.
                                 
                              
                  
                     
                        (2)
                     
                     
                        Metoda izračuna upošteva razumne predpostavke glede trendov in verjetnih tehnoloških sprememb z možnim vplivom na stroške načrtovanih naložb, ki prispevajo k izpolnjevanju končnega pogoja za financiranje v predvidenem časovnem okviru za izvedbo operacije.
                     
                  4.   Okvir, ki se uporablja za operacije, ki so predmet povračila na podlagi pogojev za financiranje
            
            Za uporabo pogojev za financiranje velja naslednje:
            
                        (a)
                     
                     
                        operacija, ki je predmet povračila na podlagi pogojev za financiranje, je povezana z doseganjem napredka pri izvajanju ali uresničevanju ciljev programa;
                     
                  
                        (b)
                     
                     
                        upravičenec operacije, ki je predmet povračila na podlagi pogojev za financiranje, je bodisi organ upravljanja bodisi posredniški organ s potrebno ureditvijo, ki zagotavlja ločitev funkcij v skladu s členom 125(7) Uredbe (EU) št. 1303/2013;
                     
                  
                        (c)
                     
                     
                        operacija, ki je predmet povračila na podlagi pogojev za financiranje, se izvede v skladu z načrtovanim časovnim okvirom za izpolnitev vmesnih in končnih pogojev za financiranje;
                     
                  
                        (d)
                     
                     
                        operacija, ki je predmet povračila na podlagi pogojev za financiranje, se zaključi ali v celoti izvede pred koncem obdobja upravičenosti iz člena 65(2) Uredbe (EU) št. 1303/2013;
                     
                  
                        (e)
                     
                     
                        pri določanju vmesnih pogojev za financiranje se ustrezni zneski izdatkov določijo vnaprej;
                     
                  
                        (f)
                     
                     
                        mehanizem za merjenje in spremljanje napredka pri izpolnjevanju pogojev za financiranje omogoča preverjanje izpolnjevanja vsakega posameznega pogoja za financiranje;
                     
                  
                        (g)
                     
                     
                        operacija, ki je predmet povračila na podlagi pogojev za financiranje, je izključena iz populacije v smislu člena 28(3) Delegirane uredbe (EU) št. 480/2014 za namene vzorca operacij iz člena 127(1) Uredbe (EU) št. 1303/2013.
                     
                  5.   Predložitev informacij Komisiji
            
            Države članice pred začetkom izvajanja operacije Komisiji predložijo informacije o elementih iz točk 2, 3 in 4, s katerimi opišejo, kako bo delovala operacija, ki je predmet povračila na podlagi pogojev za financiranje.
            
               (1)  Direktiva 2012/27/EU Evropskega parlamenta in Sveta z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L 315, 14.11.2012, str. 1).